CELEX: 
Language: ro
Date: 2021-10-12 00:00:00
Title: REGULAMENTUL DELEGAT (UE) …/… AL COMISIEI de modificare a Regulamentului delegat (UE) 2017/891 în ceea ce privește calcularea valorii producției comercializate a organizațiilor de producători din sectorul fructelor și legumelor

EXPUNERE DE MOTIVE
            
            
               1.CONTEXTUL ACTULUI DELEGAT
            
            
               Regulamentul (UE) nr. 1308/2013 al Parlamentului European și al Consiliului de instituire a unei organizări comune a piețelor produselor agricole a prevăzut norme referitoare la organizațiile de producători din sectorul fructelor și legumelor. De asemenea, regulamentul menționat conferă Comisiei competența de a adopta acte delegate și acte de punere în aplicare.
            
            
               În ultimii ani, daunele cauzate culturilor de dezastre naturale, de fenomene meteorologice nefavorabile și de boli sau de infestări cu dăunători au crescut.
            
            
               Cea mai recentă experiență cu daunele cauzate de perioadele lungi de îngheț sever care au avut loc în mai multe state membre în aprilie 2021 a arătat că este necesară o soluție mai permanentă în ceea ce privește flexibilitatea calculării valorii producției comercializate a organizațiilor de producători pentru a stabiliza, în viitor, nivelul asistenței financiare din partea Uniunii în cadrul programelor operaționale în curs.
            
            
               Scopul prezentului act delegat este modificarea Regulamentului delegat (UE) 2017/891 al Comisiei de completare a Regulamentului (UE) nr. 1308/2013 al Parlamentului European și al Consiliului, prin asigurarea unei mai mari flexibilități în ceea ce privește calcularea valorii producției comercializate a organizațiilor de producători în cazul în care acestea se confruntă cu daune cauzate producției lor de fructe și de legume de dezastre naturale, de fenomene meteorologice nefavorabile, de boli sau de infestări cu dăunători, care fac ca producția să devină inutilizabilă atât pentru consum, cât și pentru prelucrare. Astfel de daune afectează stabilitatea financiară a organizațiilor de producători și capacitatea lor de a pune în aplicare programe operaționale pe întreaga perioadă de punere în aplicare și ar putea să pună în pericol îndeplinirea de către acestea a criteriilor de recunoaștere în anumite cazuri.
            
            
               Flexibilitatea acordată prin prezentul act de modificare va spori reziliența organizațiilor de producători în cauză în raport cu daunele cauzate de dezastre naturale, de fenomene meteorologice nefavorabile, de boli sau de infestări cu dăunători. Această flexibilitate ar putea ajuta organizațiile de producători să își adapteze strategiile pentru viitor și să facă față riscurilor fitosanitare sau legate de condițiile meteorologice cu ajutorul unor măsuri și acțiuni adecvate din cadrul programelor lor operaționale.
            
            
               2.CONSULTĂRI PREALABILE ADOPTĂRII ACTULUI
            
            
               La 26 august 2021, în cadrul grupului de experți pentru piețele agricole, înființat în temeiul organizării comune unice a piețelor, s-au desfășurat consultări la care au participat experți din toate cele 27 de state membre. În urma acestui proces de consultare s-a obținut un amplu consens în privința proiectului de regulament delegat. 
            
            
               Proiectul de act delegat a fost publicat pe portalul pentru o mai bună legiferare între 30 august 2021 și 27 septembrie 2021 și a primit reacții din partea a 5 părți interesate. Reacțiile au fost pozitive și au constat din sprijin pentru modificarea propusă, precum și din observații privind, printre altele, perioada de referință, rolul autorităților competente, fondurile mutuale, ratele de cofinanțare și investițiile în activele fizice. Observațiile care nu intră în domeniul de aplicare al prezentului act delegat și al flexibilității acordate organizațiilor de producători și statelor membre în cazul unor dezastre naturale, fenomene meteorologice nefavorabile și boli sau infestări cu dăunători, nu pot fi luate în considerare. 
            
            
               3.ELEMENTE JURIDICE ALE ACTULUI DELEGAT
            
            
               Prezentul act delegat vine în completarea anumitor dispoziții din Regulamentul (UE) nr. 1308/2013 și din Regulamentul (UE) nr. 1306/2013, care sunt necesare pentru a asigura buna funcționare a organizațiilor de producători din sectorul fructelor și legumelor și, în special, pentru a asigura baza de calcul a valorii producției comercializate menționate la articolul 34 alineatul (2) din Regulamentul (UE) nr. 1308/2013.
            
            
               Articolul 23 din Regulamentul delegat (UE) 2017/891 al Comisiei stabilește norme specifice privind plafonul aplicat asistenței financiare din partea Uniunii, printre altele flexibilitatea în ceea ce privește calcularea valorii producției comercializate în cazuri specifice.
            
            
               Prezentul act delegat prevede o mai mare flexibilitate în ceea ce privește calcularea valorii producției comercializate a organizațiilor de producători în cazul reducerii valorii producției comercializate ca urmare a unor dezastre naturale, a unor fenomene meteorologice nefavorabile, a unor boli sau a unor infestări cu dăunători.
            
            
               REGULAMENTUL DELEGAT (UE) …/… AL COMISIEI
            
            
               din 12.10.2021
            
            
               de modificare a Regulamentului delegat (UE) 2017/891 în ceea ce privește calcularea valorii producției comercializate a organizațiilor de producători din sectorul fructelor și legumelor
            
            
               COMISIA EUROPEANĂ,
            
            
               având în vedere Tratatul privind funcționarea Uniunii Europene,
            
         
         
            
               având în vedere Regulamentul (UE) nr. 1308/2013 al Parlamentului European și al Consiliului din 17 decembrie 2013 de instituire a unei organizări comune a piețelor produselor agricole și de abrogare a Regulamentelor (CEE) nr. 922/72, (CEE) nr. 234/79, (CE) nr. 1037/2001 și (CE) nr. 1234/2007 ale Consiliului
                  1
               , în special articolul 37 litera (c) punctele (i) și (iv),
            
            
               întrucât:
            
            
               (1)În ultimii ani, dezastrele naturale sau fenomenele meteorologice nefavorabile au adus daune din ce în ce mai ridicate producției de fructe și de legume a Uniunii. În 2017, a fost mobilizat Fondul de solidaritate al Uniunii Europene, instituit prin Regulamentul (CE) nr. 2012/2002 al Consiliului
                  2
               , și a fost acordat un ajutor specific Letoniei în vederea reparării daunelor cauzate de inundații intense în vara și toamna anului 2017. În 2018, din cauza precipitațiilor abundente și a inundațiilor care au avut loc în unele părți ale Uniunii (Estonia, Letonia, Lituania și Finlanda), Regulamentul de punere în aplicare (UE) 2018/108 al Comisiei
                  3
                a acordat o măsură de urgență sub formă de ajutor pentru fermieri. În primăvara anului 2021, a avut loc o perioadă severă de îngheț în anumite regiuni din mai multe state membre (în special în Spania, Franța, Italia) și pentru anumite produse (piersici, nectarine, mere și altele). În consecință, peste 50 % din producție este pierdută.
            
            
               (2)Având în vedere creșterea frecvenței dezastrelor naturale și a fenomenelor meteorologice nefavorabile, este nevoie de găsirea unei soluții pe termen lung în ceea ce privește calcularea valorii producției comercializate a organizațiilor de producători, pentru a consolida reziliența acestora în viitor. Este necesar să se modifice Regulamentul delegat (UE) 2017/891 al Comisiei
                  4
                prin prevederea unei flexibilități în ceea ce privește calcularea valorii producției comercializate a organizațiilor de producători din Uniune, în cazul în care acestea se confruntă cu dezastre naturale sau fenomene meteorologice care fac ca producția să devină neutilizabilă pentru consum și pentru prelucrare.
            
            
               (3)Pierderile masive ale valorii producției comercializate cauzate de dezastre naturale sau de fenomene meteorologice nefavorabile au un impact major asupra cuantumului ajutorului din partea Uniunii primit de organizațiile de producători în anul următor, deoarece acesta se calculează ca procent din valoarea producției comercializate a fiecărei organizații de producători. În cazul pierderii întregii recolte sau a unei mari părți a acesteia, organizațiile de producători riscă să își piardă recunoașterea, întrucât unul dintre criteriile de recunoaștere este atingerea unei anumite valori minime a producției comercializate stabilite la nivel național. Acest lucru ar conduce la o dublă pierdere economică, ceea ce ar pune în pericol stabilitatea pe termen lung a organizațiilor de producători.
            
            
               (4)Având în vedere frecvența ridicată a dezastrelor naturale sau a fenomenelor meteorologice nefavorabile și scăderea semnificativ mai mare a producției rezultate, garanția instituită prin articolul 23 alineatul (4) din Regulamentul delegat (UE) 2017/891, în temeiul căreia se consideră că valoarea producției comercializate a unui produs reprezintă 65 % din valoarea sa din perioada de referință precedentă, este insuficientă. 
            
            
               (5)Prin urmare, având în vedere necesitatea de a obține stabilitatea economică și financiară a organizațiilor de producători vizate de pierderile mari de valoare a producției comercializate cauzate de dezastre naturale sau fenomene meteorologice nefavorabile, pragul de calculare a valorii producției comercializate într-o anumită perioadă de referință trebuie să fie majorat. Luând în considerare daunele importante cauzate de recentele fenomene meteorologice nefavorabile, valoarea producției comercializate în caz de dezastre naturale și de fenomene meteorologice nefavorabile prevăzută la articolul 23 alineatul (4) din Regulamentul delegat (UE) 2017/891 trebuie să fie majorată la 85 %. 
            
            
               (6)În plus, trebuie să se ofere o soluție pentru a se evita situațiile în care organizațiile de producători, care investesc în măsuri preventive și care, cu toate acestea, suferă daune substanțiale din cauza dezastrelor naturale, a fenomenelor meteorologice nefavorabile, a bolilor plantelor sau a infestării cu dăunători, nu numai că înregistrează pierderi din valoarea producției comercializate, ci se confruntă, de asemenea, cu reducerea asistenței financiare din partea Uniunii. Prin urmare, valoarea producției comercializate prevăzută la articolul 23 alineatul (4) din Regulamentul delegat (UE) 2017/891 trebuie să fie majorată la 100 % pentru organizațiile de producători care dovedesc că au luat măsurile preventive necesare împotriva bolilor plantelor, infestărilor cu dăunători, dezastrelor naturale și fenomenelor meteorologice nefavorabile, cum ar fi sistemele de încălzire sau plasele antiinsecte instalate în câmpuri, sisteme de asigurare sau înființarea de fonduri mutuale. 
            
            
               (7)Prin urmare, Regulamentul delegat (UE) 2017/891 trebuie modificat în consecință.
            
            
               (8)Dată fiind punerea în aplicare a programelor operaționale pe ani calendaristici și ținând cont de faptul că valoarea producției comercializate care determină cuantumul asistenței financiare maxime din partea Uniunii se calculează în funcție de anul calendaristic precedent, este necesar ca prezentul regulament să intre în vigoare cât mai curând posibil, în ziua următoare datei publicării în Jurnalul Oficial al Uniunii Europene,
            
            
               ADOPTĂ PREZENTUL REGULAMENT:
            
            
               Articolul 1
            
            
               La articolul 23 alineatul (4) din Regulamentul delegat (UE) 2017/891, al doilea paragraf se înlocuiește cu următorul text:
            
            
               „În cazul diminuării cu cel puțin 35 % a valorii unui produs din cauza unor dezastre naturale, evenimente meteorologice, boli ale plantelor sau a unor infestări cu dăunători, motive care nu țin de responsabilitatea și de controlul organizației de producători, se consideră că valoarea producției comercializate a respectivului produs reprezintă 85 % din valoarea sa din perioada de referință precedentă. Organizația de producători dovedește autorității competente a statului membru în cauză că motivele respective nu țin de responsabilitatea și de controlul acesteia. În cazul în care organizația de producători dovedește autorității competente a statului membru în cauză că a luat măsurile preventive necesare împotriva dezastrului natural, a fenomenului meteorologic, a bolii plantelor sau a infestării cu paraziți în cauză, se consideră că valoarea producției comercializate a produsului respectiv reprezintă 100 % din valoarea sa din perioada de referință precedentă.”
            
            
               Articolul 2
            
            
               Prezentul regulament intră în vigoare în ziua următoare datei publicării în Jurnalul Oficial al Uniunii Europene.
            
            
               Prezentul regulament este obligatoriu în toate elementele sale și se aplică direct în toate statele membre.
            
            
               Adoptat la Bruxelles, 12.10.2021
            
            
               
                     Pentru Comisie
               
               
                     Președinta
                     Ursula VON DER LEYEN
               
            
         
         
            
                  
                     (1)
                  
                        JO L 347, 20.12.2013, p. 671.
               
               
                  
                     (2)
                  
                        Regulamentul (CE) nr. 2012/2002 al Consiliului din 11 noiembrie 2002 de instituire a Fondului de solidaritate al Uniunii Europene (JO L 311, 14.11.2002, p. 3).
               
               
                  
                     (3)
                  
                        Regulamentul de punere în aplicare (UE) 2018/108 al Comisiei din 23 ianuarie 2018 privind o măsură de urgență sub formă de ajutor acordat fermierilor ca urmare a inundațiilor și a precipitațiilor abundente din anumite zone din Lituania, Letonia, Estonia și Finlanda (JO L 19, 24.1.2018, p. 6).
               
               
                  
                     (4)
                  
                        Regulamentul delegat (UE) 2017/891 al Comisiei din 13 martie 2017 de completare a Regulamentului (UE) nr. 1308/2013 al Parlamentului European și al Consiliului în ceea ce privește sectorul fructelor și legumelor și sectorul fructelor și legumelor prelucrate, de completare a Regulamentului (UE) nr. 1306/2013 al Parlamentului European și al Consiliului în ceea ce privește sancțiunile care trebuie aplicate în sectoarele menționate și de modificare a Regulamentului de punere în aplicare (UE) nr. 543/2011 al Comisiei (JO L 138, 25.5.2017, p. 4).